Saak teen KZN Valke-hoof wéér uitgestel‘n Onbekende ondersteuner gesels met die geskorste KZN Valke-hoof genl.maj. Johan Booysen by die Durbanse hooggeregshof (30 Januarie 2017) Foto: Paul Kirk/ANA Die saak teen genl.maj. Johan Booysen en sy 25 medebeskuldigdes is Maandag in die Durbanse hooggeregshof vir die 13de keer uitgestel. Regter Shyam Gyanda het die saak uitgestel, nadat die staatsaanklaer en die verdediging ingestem het, om die applikante die geleentheid te bied om aanklagte van swendelary teen hulle nietig te verklaar. Die saak is tot 29 September uitgestel. Booysen en die 25 mans staan tereg op ŉ reeks aanklagte wat strek van korrupsie en swendelary tot moord en poging tot moord. Die beskuldigdes, wat in 2012 in hegtenis geneem en aangekla is, ontken steeds enige aanklagte. Die staat voer aan Booysen het ŉ kriminele onderneming bedryf, wat betaalde teregstellings van lede in die taxibedryf insluit. Die aanklagte teen Booysen is reeds in Februarie 2014 in die Durbanse hooggeregshof deur regter Trevor Gorven uitgegooi. Die aanklagte is aanhangig gemaak deur die destydse waarnemende nasionale direkteur van openbare vervolging adv. Nomgcobo Jiba. Shaun Abrahams, huidige nasionale direkteur van openbare vervolging, het egter verlede jaar dieselfde aanklagte weer teen Booysen ingestel. Lees alle vorige berigte oor Johan Booysen op Maroela Media.